ananddey/assamese-wiki-corpus huggingface dataset:
কল্যাণ ঠাট

কল্যাণ হৈছে ভাৰতীয় উপমহাদেশৰ হিন্দুস্থানী শাস্ত্ৰীয় সংগীতৰ দহটা মৌলিক ঠাটৰ ভিতৰত এটা। ইয়াক এই ঠাটৰ ভিতৰত এটা ৰাগ (এতিয়া অধিক জনপ্ৰিয়ভাৱে ৰাগ যমন নামে জনা যায়)ৰ নাম হিচাপেও জনা যায়।

বিৱৰণ

কল্যাণ ঠাটত দুপৰীয়াৰ প্ৰথম ভাগ, সন্ধিয়াৰ শেষৰ ফাল, ৰাতিৰ প্ৰথম ভাগ আৰু পুৱাৰ প্ৰথম ভাগৰ গুৰুত্বপূৰ্ণ ৰাগসমূহ অন্তৰ্ভুক্ত। বিলাৱল ঠাটৰ প্ৰামাণিক শুদ্ধ মধ্যমৰ সলনি তীব্ৰ মধ্যম (মা')ৰ বৈশিষ্ট্যৰে চিহ্নিত এই ঠাটৰ নামৰ আক্ষৰিক অৰ্থ হৈছে সৌভাগ্য/ভাগ্য (कल्याण)। এই ঠাটৰ ৰাগসমূহক আশীৰ্বাদপ্ৰাপ্ত আৰু শান্তিদায়ক বুলি গণ্য কৰা হয়। ফলত, এই ৰাগসমূহ প্ৰায়ে সন্ধিয়াত বা এটা সংগীতানুষ্ঠানৰ আৰম্ভণিতে পৰিবেশন কৰা হয়। এই ৰাগসমূহে সন্ধিয়াৰ উন্মোচন বা সৌভাগ্যৰ অনুভূতি সৃষ্টি কৰে।
হিন্দুস্থানী শাস্ত্ৰীয় ঠাটসমূহ বিলাৱল ঠাটৰ সৈতে তুলনাত সংজ্ঞায়িত কৰা হয়, য’ত সকলো শুদ্ধ (বিশুদ্ধ) স্বৰ থাকে।

বিলাৱল ঠাট কল্যাণ ঠাট
সংজ্ঞা সকলো শুদ্ধ (বিশুদ্ধ) স্বৰ মধ্যম হৈছে তীব্ৰ বা তীক্ষ্ণ মা'
ভাৰতীয় সৰগম স্বৰ সা ৰে গা মা পা ধা নি সা সা ৰে গা মা' পা ধা নি সা
চি স্কেলত স্বৰ C D E F G A B C C D E F# G A B C
পূৰ্ণ/অৰ্ধ স্তৰ W-W-H-W-W-W-H W-W-W-H-W-W-H
ডিগ্ৰী ১ ২ ৩ ৪ ৫ ৬ ৭ ১ ২ ৩ ♯৪ ৫ ৬ ৭
পশ্চিমীয়া সমতুল্য আইয়োনিয়ান মোড বা মেজৰ স্কেল লিডিয়ান মোড
কৰ্ণাটক সমতুল্য
ৰাগ শংকৰাভৰণম
ৰাগ কল্যাণী

ৰাগসমূহ

কল্যাণ ঠাটৰ কিছুমান ৰাগ:
যমন
ভূপালী
হিন্দোল
কেদাৰ
শুদ্ধ কল্যাণ
শ্যাম কল্যাণ
যমন কল্যাণ
খেম কল্যাণ
সাৱনী কল্যাণ
ছায়ানট
হামীৰ
গৌড় সাৰং
কামোদ
মাৰু বিহাগ
নন্দ/ আনন্দ

তথ্যসূত্ৰ

শ্ৰেণী:সংগীত
উপিন্দৰজিৎ কৌৰ

উপিন্দৰজিৎ কৌৰ হ'ল এগৰাকী ভাৰতীয় ৰাজনীতিবিদ আৰু শাসকীয় শিৰোমণি আকালি দলৰ সদস্য।

প্ৰাৰম্ভিক জীৱন

তাইৰ পিতৃ এছ.আত্মা সিং আছিল পঞ্জাৱৰ মন্ত্ৰী আৰু আকালি দলৰ নেতা। তেওঁৰ মাতৃৰ নাম বিবি তেজ কৌৰ। তেওঁ দিল্লী বিশ্ববিদ্যালয় পৰা অৰ্থনীতিত এম.এ. আৰু চণ্ডীগড়ৰ পঞ্জাৱ বিশ্ববিদ্যালয়ৰ পৰা পাঞ্জাৱী ভাষাত এম.এ। তেওঁ পাটিয়ালাৰ পঞ্জাৱী বিশ্ববিদ্যালয় পৰা অৰ্থনীতি বিষয়ত পি. এইচডি. ডিগ্ৰী লাভ কৰিছিল।

একাডেমিক কেৰিয়াৰ

তেওঁ পাঞ্জাৱী বিশ্ববিদ্যালয়ত অৰ্থনীতি বিষয়ত পাঠদান কৰাৰ লগতে অৰ্থনীতি বিভাগৰ অধ্যাপিকাও আছিল। কাপুৰথালা জিলাৰ চুলতানপুৰ লোধিৰ গুৰু নানক খালছা মহাবিদ্যালয়ৰ অধ্যক্ষ হিচাপেও কাৰ্যনিৰ্বাহ কৰিছিল। তেখেতে লিখিছে দুখন গ্ৰন্থ ‘ডিভেলপমেণ্ট অৱ থিয়ৰী অৱ ডিমাণ্ড’ আৰু ‘শিখ ধৰ্ম আৰু অৰ্থনৈতিক উন্নয়ন’। তেওঁৰ দ্বিতীয়খন কিতাপ অৰ্থনৈতিক উন্নয়নত অ-অৰ্থনৈতিক কাৰকৰ, বিশেষকৈ ধৰ্মৰ ভূমিকা সম্পৰ্কে আলোচনা কৰা হৈছে‍। তেখেতে তেখেতৰ মূল গৱেষণা পত্ৰ 'শিখ সমাজত মহিলাৰ স্থান আৰু অৱস্থা'ৰ বাবে ড° গণ্ডা সিং সোঁৱৰণী বঁটা লাভ কৰে।

ৰাজনৈতিক জীৱন

১৯৯৭ চনত চুলতানপুৰৰ পৰা আকালি দলৰ টিকেটত প্ৰথমবাৰৰ বাবে পঞ্জাৱ বিধানসভালৈ নিৰ্বাচিত হৈছিল। তেওঁক প্ৰকাশ সিং বাদল চৰকাৰত কেবিনেট মন্ত্ৰী হিচাপে নিযুক্তি দিয়া হৈছিল আৰু কাৰিকৰী শিক্ষা আৰু ঔদ্যোগিক প্ৰশিক্ষণ, সাংস্কৃতিক পৰিক্ৰমা আৰু পৰ্যটন, গৃহ আৰু নগৰ উন্নয়ন বিভাগৰ মন্ত্ৰীৰ দায়িত্ব দিয়া হৈছিল। ২০০২ আৰু ২০০৭ চনত তেওঁ চুলতানপুৰৰ পৰা পুনৰ নিৰ্বাচিত হৈছিল। ২০০৭ চনত তেওঁক পুনৰ কেবিনেট মন্ত্ৰী হিচাপে নিযুক্তি দিয়া হয় আৰু তেওঁ শিক্ষা, অসামৰিক বিমান পৰিবহণ, সতৰ্কতা আৰু ন্যায় মন্ত্ৰী হিচাপে কাৰ্যনিৰ্বাহ কৰিছিল। ২০১০ চনৰ অক্টোবৰ মাহত মনপ্ৰীত সিং বাদলক অপসাৰণ কৰাৰ পাছত তেওঁক বিত্ত মন্ত্ৰী হিচাপে নিযুক্তি দিয়া হৈছিল। তেওঁ স্বাধীন ভাৰতৰ প্ৰথমগৰাকী মহিলা বিত্ত মন্ত্ৰী আছিল। তেওঁ ৰাজহুৱা একাউণ্ট কমিটি, প্ৰাক্কলন সমিতি, ৰাজহুৱা প্ৰতিষ্ঠান সমিতি, গৃহ সমিতি আদি বিভিন্ন বিধান সভা সমিতিৰ সদস্য হৈ আছে। ২০১২ চনৰ পঞ্জাৱ নিৰ্বাচনত তেওঁ ৭২ বছৰ বয়সৰ লেখেৰে‍ মহিলাসকলৰ ভিতৰত আটাইতকৈ বয়োজ্যেষ্ঠ প্ৰাৰ্থী আছিল।

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় নাৰী
শ্ৰেণী:মহিলা ৰাজনীতিবিদ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
তৈয়বউল্লা

তৈয়বুউল্লা ওৰফে মৌলানা তৈয়বুল্লাহ এগাৰকী ভাৰতীয় জাতীয় কংগ্ৰেছ দলৰ কৰ্মী আৰু স্বাধীনতা আন্দোলনৰ সংগ্ৰামী আছিল৷ স্বাধীনোত্তৰ অসমত বিধানসভালৈ নিৰ্বাচিত হৈ তেওঁ মন্ত্ৰীত্বৰ দায়িত্ব পায়ো পালন কৰা নাছিল৷ তদুপৰি এগৰাকী লেখক হিচাপেও তেওঁ খ্যাতি লাভ কৰিছিল৷ গুৱাহাটীৰ চৰকাৰী হাকিম মছিয়ৎ উল্লাহৰ সন্তান তৈয়বুল্লাহৰ জন্ম হৈছিল ১৮৯৪ চনত৷ ‘কাৰাগাৰৰ চিঠি আৰু পোন্ধৰ আগষ্ট’ তেওঁৰ উল্লেখযোগ্য সাহিত্যকৃতি৷

শিক্ষা

তৈয়বুল্লাহে গোলাঘাট বেজবৰুৱা হাইস্কুলত আৰু পিছত শিৱসাগৰ চৰকাৰী হাইস্কুলৰ পৰা এণ্ট্ৰেন্স পাছ কৰি ১৯০৯ চনত অসম উপত্যকাৰ ভিতৰত প্ৰথম হৈ সোণৰ পদক লাভ কৰে৷ কটন কলেজৰ পৰা প্ৰথম বিভাগত আই,এছ,চি পাছ কৰে৷ পাছত কলিকতা প্ৰেছিডেন্সী কলেজৰ পৰা পদাৰ্থ বিজ্ঞানত সন্মানসহ বি,এছ,ছি ডিগ্ৰী লাভ কৰে৷ তেওঁ কলিকতাতৰ অমিশ্ৰ গণিতৰ স্নাতকোত্তৰ পাঠ গ্ৰহণ কৰিছিল যদিও পৰীক্ষা দিয়া নহ’ল৷ কলিকতাৰ পৰাই তেওঁ আইনৰ স্নাতক হৈ অসমলৈ উভতি আহে৷

কৰ্মজীৱন

কলিকতাৰ পৰা শিক্ষা সাং কৰি তৈয়বুল্লাহে ১৯১৯ চনত গুৱাহাটীত ওকালতি আৰম্ভ কৰিছিল৷ ১৯২২ চনৰ পৰা ১৯২৪ চনলৈ তেওঁ আলিগড়ৰ “জামিয়া মিলিয়া ইচলামিয়া’’ত দুবছৰ বিজ্ঞান শিক্ষকৰূপে কাম কৰিছিল৷

ৰাজনৈতিক জীৱন

স্বাধীনতা আন্দোলনত এগৰাকী কংগ্ৰেছ কৰ্মীৰূপে তৈয়বুল্লাহে সক্ৰিয় ভূমিকা পালন কৰিছিল৷ ১৯২২ চনত তেওঁ গুৱাহাটী জিলা কংগ্ৰেছৰ সম্পাদক আৰু পিছলৈ সভাপতি হৈছিল৷ ১৯২৬ চনত পাণ্ডুত বহা জাতীয় কংগ্ৰেছৰ অধিৱেশনৰ আদৰণী সমিতিৰ সম্পাদক হৈছিল৷ বিয়াল্লিছৰ ভাৰত ত্যাগ আন্দোলনত অংশ গ্ৰহণ কৰি তেওঁ দুবাৰ কাৰাবৰণ কৰিছিল৷ প্ৰথমবাৰ ছমাহ কাল আৰু পিছত ১৯৪২ চনৰ পৰা ১৯৪৫ চনলৈ জেল খাটিছিল৷ স্বাধীনতাৰ পিছত মঙলদৈ সমষ্টিৰ পৰা বিনা-প্ৰতিদ্বন্দিতাৰে তেওঁ অসম বিধানসভালৈ নিৰ্বাচিত হৈছিল৷ বিধায়ক হৈ থকা অৱস্থাত তেওঁক মন্ত্ৰীত্ব যচা হৈছিল যদিও তেওঁ স্বেচ্ছাই সেই পদ ত্যাগ কৰিছিল বুলি জনা যায়৷

সাহিত্য

মৌলানা তৈয়বুল্লাহে ৰাজনৈতিক জীৱনৰ লগতে সাহিত্যৰ দিশতো মনোনিৱেশ কৰিছিল৷ পদ্মধৰ চলিহা সম্পাদক হৈ থকা সময়ত “অসমীয়া’’ কাকতৰ লগতো তেওঁ জড়িত হৈছিল৷ কাৰাগাৰত থকা সময়ত তেওঁ “কাৰাগাৰৰ চিঠি আৰু পোন্ধৰ আগষ্ট’’ নামে এখনি পুথি ৰচনা কৰিছিল, যিখন ১৯৬২ চনত প্ৰকাশ পাইছিল৷ তদুপৰি তেওঁ উন্মুল কোৰাণ, Islam and Non Violence, Between the Symbol and the Idol at Last নামে তিনিখন পুথি ৰচনা কৰিছিল৷

মৃত্যু

১৯৬০ চনৰ ৩০ অক্টোবৰত তেওঁৰ মৃত্যু হৈছিল৷

তথ্য সূত্ৰ

শ্ৰেণী:অসমৰ স্বাধীনতা সংগ্ৰামী
শ্ৰেণী:মৃত ব্যক্তি
শ্ৰেণী:অসম
টি স্বামীনাথন

টি স্বামীনাথন সম্পূৰ্ণ নাম থিৰুমালৰায়া স্বামীনাথন, ১৯৭০ চনৰ ১ ডিচেম্বৰৰ পৰা ১৯৭২ চনৰ ২ নৱেম্বৰলৈকে ভাৰতৰ কেবিনেট সচিব আছিল। তেওঁ ভাৰতীয় অসামৰিক সেৱা (আই চি এছ)ৰ সদস্য আছিল। স্বামীনাথনে ১৯৭৩ চনৰ ৭ ফেব্ৰুৱাৰীৰ পৰা ১৯৭৭ চনৰ ১৭ জুনলৈকে ভাৰতৰ ৫ম মুখ্য নিৰ্বাচন আয়ুক্ত হিচাপে কাৰ্যনিৰ্বাহ কৰিছিল।

বাহ্যিক লিংক

List of former CEC of India

শ্ৰেণী:কুৰি শতিকাৰ ব্যক্তি
শ্ৰেণী:ভাৰতীয় ব্যক্তি
শ্ৰেণী:ভাৰতৰ মুখ্য নিৰ্বাচন আয়ুক্ত
দুআ

ইছলামী পৰিভাষাত, দুআ (, বহুবচন: ; বহুত সময়ত: 'দুয়া') শব্দটোৰ আক্ষৰিক অৰ্থ 'আহ্বান' বা 'মাতা', যিটো এটা পদ্ধতি-সিদ্ধ মিনতি প্ৰক্ৰিয়া। এই শব্দটো আহিছে এটা আৰবী শব্দৰ পৰা যাৰ অসমীয়া অনুবাদ মাতা বা তলব কৰা আৰু মুছলিম সকলে ইয়াক আইন হিচাপে আৰু বিবেচনা কৰি পালন কৰি থাকে। ইছলাম ধৰ্মৰ নবী মুহাম্মাদে(ছাঃ) কৈছে:দুআ উপাসনাৰ সাৰাংস; আৰু আল্লাহে তেখেতৰ প্ৰেৰিত ধৰ্মগ্ৰন্থ কোৰআনত কৈছে:

তথ্যসূত্ৰ

শ্ৰেণী:ইছলাম ধৰ্ম
লোটে শ্বেৰিং

লোটে শ্বেৰিং , জন্ম ১০ মে' ১৯৬৯) হৈছে ভূটানৰ এগৰাকী ৰাজনীতিবিদ আৰু চিকিৎসক৷ তেখেত ভূটানৰ বৰ্তমান প্ৰধান মন্ত্ৰী ৷ ২০১৮ চনৰ ৭ নৱেম্বৰৰ পৰা তেখেতে দায়িত্ব চম্ভালি আছে৷ ২০১৮ চনৰ ১৪ মে'ৰ পৰা তেখেত ড্ৰুক ন্যামৰূপ শোগপাৰ অধ্যক্ষৰ পদো অলংকৃত কৰি আছে৷

প্ৰাৰম্ভিক জীৱন আৰু শিক্ষা

১৯৬৯ চনৰ ১০ মে'ত এটা মাৰ্জিত পৰিয়ালত শ্বেৰিঙৰ জন্ম হয়৷

পুনাখা হাইস্কুলৰ পৰা লোটে শ্বেৰিঙে প্ৰাৰম্ভিক শিক্ষা লাভ কৰে আৰু শ্বেৰুবছি কলেজৰ পৰা স্নাতক ডিগ্ৰী লাভ কৰে৷ বাংলাদেশ, ঢাকাৰ বংগবন্ধু শ্বেইখ মুজিব চিকিৎসা মহাবিদ্যালয়ৰ পৰা তেখেতে পৰৱৰ্তী সময়ত অস্ত্ৰোপচাৰত স্নাতকোত্তৰ অৰ্জন কৰে৷ ২০১৪ চনত অষ্ট্ৰেলিয়াৰ কানবেৰা বিশ্ববিদ্যালয়ৰ পৰা লোটে শ্বেৰিঙে এমবিএ ডিগ্ৰী অৰ্জন কৰে৷ দম্পতীহালৰ দুগৰাকী কন্যা সন্তান আছে ৷ মংগাৰ আঞ্চলিক ৰেফাৰেল চিকিৎসালয়ত থকা কালছোৱাত লোটে শ্বেৰিঙে এজন ল’ৰা আৰু এগৰাকী ছোৱালী তুলি লয়৷ জিগমে দৰ্জী ৱাংশ্বুক ৰাষ্ট্ৰীয় ৰেফাৰেল চিকিৎসালয়ত (JDWNRH) তেখেতে কনছালটেণ্ট ইউৰ’লজিষ্ট হিচাপে ১১ বছৰ কাম কৰিছে৷

২০১৮ চনৰ বিধানসভা নিৰ্বাচনতে শ্বেৰিঙে দক্ষিণ থিম্ফু সমষ্টিৰ পৰা ডিএনটি দলৰ প্ৰাৰ্থী হিচাপে অৱতীৰ্ণ হৈ ভূটানৰ ৰাষ্ট্ৰীয় বিধানসভালৈ নিৰ্বাচিত হয়৷ ৩,৬৬২ টা ভোট লাভ কৰি তেখেতে ডিপিটি দলৰ প্ৰতিদ্বন্দ্বী কিনলেই শ্বেৰিঙক পৰাভূত কৰে৷ ২০১৮ চনৰ ৰাষ্ট্ৰীয় বিধানসভাৰ নিৰ্বাচনত তেওঁলোকৰ দলে সৰ্বাধিকসংখ্যক ভোট লাভ কৰে আৰু শ্বেৰিঙে প্ৰিমিয়াৰশ্বিপ অৰ্জন কৰে৷ তেখেতৰ দল ড্ৰুক ন্যামৰূপ শগপাও পোনপ্ৰথমবাৰৰ বাবে চৰকাৰৰ গাদীত বহে ৷

প্ৰধান মন্ত্ৰী

২০১৮ চনৰ ৭ নৱেম্বৰ তাৰিখে লোটে শ্বেৰিঙে পূৰ্বৰ প্ৰধান মন্ত্ৰী শ্বেৰিং টোগবেইক শাসনচ্যুত কৰি গণতান্ত্ৰিক পদ্ধতিৰে নিৰ্বাচিত হোৱা ভূটানৰ তৃতীয়গৰাকী প্ৰধান মন্ত্ৰীৰ আসনত বহে ৷

২০১৮ চনৰ ২৭ ডিচেম্বৰত লোটে শ্বেৰিঙ ভাৰতলৈ তিনিদিনীয়া ভ্ৰমণসূচী লৈ উপস্থিত হয়৷ এয়া আছিল তেখেতৰ প্ৰথমটো বিদেশ ভ্ৰমণ৷

২০১৯ চনৰ ১৩ এপ্ৰিল তাৰিখে লোটে শ্বেৰিঙে চৰকাৰী ভ্ৰমণসূচী লৈ বাংলাদেশ ভ্ৰমণ কৰে ৷ ২০২১ চনৰ ২৪ মাৰ্চত ভূটানৰ মহামান্য ৰজাৰ হৈ তেখেত বাংলাদেশৰ স্বাধীনতাৰ সোণালী জয়ন্তী উদযাপন কৰিবলৈ ৰাওনা হয় ৷

বঁটা-বাহন

১৯৯১: শ্বেৰুবটছত শৈক্ষিক উৎকৰ্ষতাৰ বাবে তেখেতক ফাদাৰ উইলিয়াম মেকি সোণৰ পদক প্ৰদান কৰা হৈছিল
২০২০: "মহামাৰীৰ বিৰুদ্ধে যুঁজিবলৈ প্ৰধান মন্ত্ৰী হিচাপে আগবঢ়োৱা অটল প্ৰচেষ্টা আৰু অৱদান"ৰ বাবে ৰজা জিগমে খেছাৰ নামগেয়াল ৱাংছুকে তেখেতক কাবনি (Lungmar Scarf) প্ৰদান কৰে৷

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ৰাজনীতিবিদ
শ্ৰেণী:চিকিৎসাবিদ
হলুদ বিহাৰ

বাংলাদেশৰ নাওগাঁও জিলাৰ পাহাপুৰত বিশ্ব ঐতিহ্য ক্ষেত্ৰ সোমাপূৰা মহাবিহাৰৰপৰা ১৪.৫ কিলোমিটাৰ (৯.০ মাইল) দক্ষিণে হলুদ বিহাৰ অৱস্থিত। এই স্থানৰ মূল বৈশিষ্ট্য হৈছে "পূব-পশ্চিম দিশত ৬৫ মিটাৰ (২১৩ ফুট) আৰু উত্তৰ-দক্ষিণ দিশত ৪০ মিটাৰ (১৩০ ফুট) বিস্তৃত এটা বৃহৎ টিলা।" ইয়াৰ উচ্চতা ১০ মিটাৰ (৩৩ ফুট)। খননৰপৰা দেখা যায় যে, ই আছিল একে সময়ৰ সোমাপূৰা মহাবিহাৰ আৰু দিনাজপুৰ জিলাৰ নবাবগঞ্জ উপজিলাৰ সীতাকোট বিহাৰলৈকে প্ৰাচীন মধ্যযুগীয় বৌদ্ধ ধৰ্মৰ স্থান।

ইতিহাস

বিভিন্ন সময়ত কেইবাজনো পুৰাতত্ত্ববিদ আৰু সংগঠনে হলুদ বিহাৰ ভ্ৰমণ কৰি অঞ্চলটোৰ বিষয়ে যথেষ্ট তথ্য আগবঢ়াইছে।
১৯৩০ বা ১৯৩১ চনত ভাৰতীয় পুৰাতত্ত্ববিদ জি.চি. দত্তই ভাৰতৰ প্ৰত্নতাত্ত্বিক জৰীপৰ অধীনত এই স্থান পৰিদৰ্শন কৰে।
তেওঁৰ প্ৰতিৱেদনত তেওঁ উল্লেখ কৰে যে সমগ্ৰ অঞ্চলটোৰ জোখ পূবৰপৰা পশ্চিমলৈ ৬৪.৫ মিটাৰ আৰু উত্তৰৰপৰা দক্ষিণলৈ ৪০.৫ মিটাৰ, আৰু ঠাইখনৰ উচ্চতা চাৰিওফালৰ ভূমিৰপৰা প্ৰায় ১০.৫ মিটাৰ।
এই সময়ছোৱাত গাঁওখনৰ এটা স্থানত প্ৰায় ১ মিটাৰ উচ্চতাৰ গণেশৰ ব্ৰঞ্জৰ প্ৰতিমূৰ্তি আৱিষ্কাৰ কৰা হয়।
বিশ্বাস কৰা হয় যে এই মূৰ্তিটো অষ্টম বা নৱম শতিকাত নিৰ্মাণ কৰা হৈছিল।

প্ৰত্নতত্ত্ববিদ কাজী মহম্মদ মেছেৰে ৰাজশ্বাহীৰ ইতিহাস শীৰ্ষক গ্ৰন্থত উল্লেখ কৰিছে যে ১৯৬৩ চনত হলুদ বিহাৰৰ টিলাৰপৰা বুদ্ধৰ ক’লা শিলৰ প্ৰতিমূৰ্তি, কেইবাখনো টেৰাকোটা ফলক, আৰু কিছুমান প্ৰাচীন মুদ্ৰা আৱিষ্কাৰ হৈছিল। বাংলাদেশ প্ৰতিষ্ঠা হোৱাৰ পিছত বাংলাদেশৰ পুৰাতত্ত্ব বিভাগে ১৯৭৪ চনত এই স্থানৰ তদন্তৰ বাবে প্ৰাক্তন অধীক্ষক হাৰুণ-অৰ-ৰছিদক পঠিয়াইছিল। তেওঁৰ প্ৰতিৱেদনত তেওঁ এই অঞ্চলত প্ৰাচীন সভ্যতাৰ বিভিন্ন অৱশিষ্ট দেখা পোৱাৰ কথাও উল্লেখ কৰিছে, য'ত টেৰাকোটাৰ ফলক আৰু শিলৰ ভাস্কৰ্যও আছিল।

পিছলৈ ১৯৭৬ চনত বাংলাদেশৰ পুৰাতত্ত্ব বিভাগে আনুষ্ঠানিকভাৱে এই স্থানক প্ৰত্নতাত্ত্বিক স্থান হিচাপে পঞ্জীয়ন কৰে আৰু ১৯৮৪ আৰু ১৯৯৩ চনত দুটা খনন কৰে।

বিশ্ব ঐতিহ্যৰ মৰ্যাদা

এই ঠাইখন ১৯৯৯ চনৰ ১৭ ফেব্ৰুৱাৰীত ইউনেস্কোৰ বিশ্ব ঐতিহ্যৰ আংশিক তালিকাত সাংস্কৃতিক শ্ৰেণীত অন্তৰ্ভুক্ত কৰা হয়।

তথ্যসূত্ৰ

শ্ৰেণী:বাংলাদেশৰ বিশ্ব ঐতিহ্য ক্ষেত্ৰ
শ্ৰেণী:বিশ্ব ঐতিহ্য ক্ষেত্ৰ
লালবাগ কিল্লা

লালবাগ কিল্লা (ইংৰাজী: Lalbagh Fort) হ’ল বাংলাদেশৰ ঢাকাৰ দক্ষিণ-পশ্চিমাঞ্চলত থকা বুঢ়ী গংগা নদীৰ পাৰত অৱস্থিত ১৭ শতিকাত নিৰ্মিত এটা অসম্পূৰ্ণ দুৰ্গ। ১৬৭৮ চনত মোগল সম্ৰাট ঔৰংগজেৱৰ পুত্ৰ চুবেদাৰ মহম্মদ আজম শ্বাহে দুৰ্গটোৰ নিৰ্মাণ কাৰ্য আৰম্ভ কৰিছিল। তেওঁৰ উত্তৰাধিকাৰী শ্বায়েস্তা খানে ১৬৮৮ চনলৈ ঢাকাত থকা সত্ত্বেও দুৰ্গৰ নিৰ্মাণ কাৰ্য সম্পূৰ্ণ কৰিব পৰা নাছিল।

ইতিহাস

১৬৭৮ চনত মোগল সম্ৰাট ঔৰংগজেৱৰ তৃতীয় পুত্ৰ মহম্মদ আজম শ্বাহে বেংগলত চুবেদাৰ হিচাপে থকা সময়ছোৱাত দুৰ্গটোৰ নিৰ্মাণ কাৰ্য আৰম্ভ কৰিছিল। তেওঁ বেংগলত ১৫ মাহৰ বাবে আছিল। বিশেষ কাৰণত ঔৰংগজেৱে তেওঁক দিল্লীলৈ মাতি পঠিওৱাত দুৰ্গটোৰ কাম অসম্পূৰ্ণ হৈ ৰৈছিল। সেইসময়ত শ্বায়েস্তা খান আছিল ঢাকাৰ নতুন চুবেদাৰ আৰু তেখেতে পুনৰ দুৰ্গটোৰ নিৰ্মাণ কাৰ্য আৰম্ভ কৰিছিল। ১৬৮৪ চনত শ্বায়েস্তা খানৰ কন্যা ইৰান দুখত ৰাহমাত বানুৰ (পৰী বিবি) মৃত্যু হয়। নিজ কন্যা পৰী বিবিৰ মৃত্যুৰ সময়ত শ্বায়েস্তা খানে দুৰ্গটোকেই দুৰ্ভাগ্যশালী বুলি মন কৰিছিল আৰু ১৬৮৪ চনত অসমাপ্ত অৱস্থাতেই দুৰ্গটোৰ নিৰ্মাণ কাৰ্য বন্ধ হৈছিল। লালবাগ দুৰ্গৰ তিনিটা প্ৰধান অংশৰ ভিতৰত এটা হ'ল পৰী বিবিৰ সমাধি। শ্বায়েস্তা খানে ঢাকা এৰাৰ পাছত লালবাগ দুৰ্গই ইয়াৰ জনপ্ৰিয়তা হেৰুৱায়। ইয়াৰ প্ৰধান কাৰণটো আছিল ৰাজধানীখন ঢাকাৰ পৰা মুৰ্চিদাবাদলৈ স্থানান্তৰ কৰা হৈছিল। ৰাজকীয় মোগল আমোল সমাপ্ত হোৱাৰ পাছত দুৰ্গটো পৰিত্যক্ত অৱস্থাত ৰৈ যায়। ১৮৪৪ চনত ঠাইখিনিৰ নাম ঔৰংগবাদৰ পৰা লালবাগ লৈ সলনি কৰা হয় আৰু দুৰ্গটো লালবাগ দুৰ্গ নামে পৰিচিত হয়।

গাঁথনি

দীৰ্ঘ সময় ধৰি এটা ধাৰণা কৰা হৈছে যে দুৰ্গটো হ’ল দুটা বিশাল তোৰণ তথা আংশিক ধ্বংসপ্ৰাপ্ত মজবুত দেৱালৰ লগতে তিনিটা ভৱনৰ সমন্বয়; ভৱন তিনিটা হ’ল ক্ৰমে মছজিদ, পৰী বিবিৰ সমাধি আৰু দেৱান-ই-আম। সম্প্ৰতি বাংলাদেশৰ প্ৰত্নতত্ত্ব বিভাগে খননকাৰ্যৰ দ্বাৰা অন্যান্য গাঁথনিৰ অস্তিত্ব প্ৰকাশিত কৰিছে।

মছজিদ

মহম্মদ আজম শ্বাহে নিৰ্মাণ কৰা তিনি গম্বুজ বিশিষ্ট আয়তাকাৰ (১৯.১৯ মিটাৰ × ৯.৮৪ মিটাৰ) লালবাগ কিল্লা মছজিদটো বাংলাদেশৰ প্ৰচলিত মোগল মছজিদৰ এটা আদৰ্শ উদাহৰণ।

দেৱান-ই-আম

দেৱান-ই-আম আছিল বেংগলৰ মোগল শাসকৰ বাসগৃহ। ইয়াৰ বাহ্যিক মাপ হ’ল ৩২.৪৭ মিটাৰ × ৮.১৮ মিটাৰ।

পৰী বিবিৰ সমাধি

পৰী বিবিৰ সমাধি দুৰ্গটোৰ মধ্যভাগত অৱস্থিত। ২০.২ বৰ্গমিটাৰ বৰ্গাকৃতিৰ সমাধিটো ১৬৮৮ চনৰ পূৰ্বে নিৰ্মিত। তাত বৰ্তমান পৰী বিবিৰ মৃতদেহ নাই বুলি বিশেষজ্ঞসকলে মত পোষণ কৰিছে।

লালবাগ কিল্লা যাদুঘৰ

স্বায়েস্তা খানৰ বাসভৱনটো বৰ্তমান লালবাগ কিল্লা যাদুঘৰ হিচাপে দৰ্শনাৰ্থীৰ বাবে মুকলি কৰা দিয়া হৈছে।

লালবাগ দুৰ্গৰ কিছু দৃশ্য

আলোকচিত্ৰৰ ভঁৰাল

তথ্য সংগ্ৰহ

বাহ্যিক সংযোগ

Lalbagh Fort by Bangladesh Tourism Directory
Lalbagh Fort by Our Dhaka City

শ্ৰেণী:স্থাপত্য
শ্ৰেণী:বাংলাদেশ
সৱিতা পুনিয়া

সৱিতা পুনিয়া (; জন্ম: ১১ জুলাই ১৯৯০) এগৰাকী ভাৰতীয় ফিল্ড হকী খেলুৱৈ আৰু ভাৰতৰ মহিলা হকী জাতীয় দলৰ সদস্য। তেওঁ গ'লৰক্ষক হিচাপে খেলে আৰু ভাৰতৰ গ্ৰেট ৱাল বুলি জনা যায়। ২০২০ চনৰ অলিম্পিকত তেওঁৰ প্ৰদৰ্শনক ব্যাপকভাৱে‍ প্ৰশংসা কৰা হয়।

প্ৰাথমিক জীৱন

সৱিতা পুনিয়াৰ জন্ম হৈছিল ৰাজস্থানৰ হনুনগড় জিলাৰ ঝান্সাল গাঁৱত। উন্নত স্কুলীয়া শিক্ষাৰ বাবে তেওঁক জিলা সদৰলৈ পঠিওৱা হৈছিল। তেওঁ ক্ৰীড়া একাডেমীত নামভৰ্তি কৰিছিল। ককাক মহিন্দৰ সিঙে হকী খেলিবলৈ তেওঁক উৎসাহিত কৰাত তেওঁ হিছাৰত থকা ভাৰতীয় ক্ৰীড়া কৰ্তৃপক্ষৰ কেন্দ্ৰত যোগদান কৰে। প্ৰথম বছৰবোৰত তেওঁ সুন্দৰ সিং খৰাবৰপৰা প্ৰশিক্ষণ গ্ৰহণ কৰিছিল আৰু পাছলৈ আজাদ সিং মালিকৰপৰা তেওঁ প্ৰশিক্ষণ গ্ৰহণ কৰিছিল। প্ৰথম অৱস্থাত তেওঁ খেলৰ প্ৰতি বেছি আগ্ৰহ নাছিল, কিন্তু পৰৱৰ্তী সময়ত যেতিয়া তেওঁৰ দেউতাকে খেলৰ সা-সঁজুলিৰ বাবে ২০ হাজাৰ টকা খৰচ কৰিলে‍ তেওঁ খেলক নতুন দৃষ্টিৰে চাবলৈ আৰম্ভ কৰিলে আৰু ইয়াৰ প্ৰতি দায়ৱদ্ধ হৈ পৰিল। ২০০৭ চনত লক্ষ্ণৌৰ ৰাষ্ট্ৰীয় শিবিৰৰ বাবে পুনিয়াক বাছি লোৱা হৈছিল আৰু তেওঁ এজন শীৰ্ষ গ’লৰক্ষকৰ পৰা প্ৰশিক্ষণ গ্ৰহণ কৰিছিল৷

কেৰিয়াৰ

২০০৮ চনত পুনিয়াই প্ৰথমবাৰৰ বাবে চাৰিখন দেশৰ মাজত নেদাৰলেণ্ড আৰু জাৰ্মানীত অনুষ্ঠিত হোৱা খেলৰ বাবে আন্তঃৰাষ্ট্ৰীয় ভ্ৰমণ কৰে। ২০১১ চনত ছিনিয়ৰ আন্তঃৰাষ্ট্ৰীয় পৰ্যায়ত তেওঁৰ অভিষেক ঘটে। আন্তঃৰাষ্ট্ৰীয় পৰ্যায়ৰ ১০০ খনতকৈও অধিক খেলত তেওঁ অংশগ্ৰহণ কৰিছে। ২০০৭ চনত তেওঁৰ বয়স যেতিয়া মাত্ৰ ১৭ বছৰ হৈছিল তেতিয়াই তেওঁ জাতীয় দলৰ বাবে যোগ্যতা অৰ্জন কৰিছিল৷ ২০০৯ চনত জুনিয়ৰ এছিয়া কাপত দলৰ সদস্যা হিচাপে অংশগ্ৰহণ কৰিছিল৷ ২০১৩ চনত মালয়েছিয়াত অনুষ্ঠিত হোৱা অষ্টম মহিলা এছিয়া কাপত অংশগ্ৰহণ কৰি পেনাল্টি শ্বুট আউটত দুটা গুৰুত্বপূৰ্ণ সম্ভাৱ্য গ’ল ৰক্ষা কৰি তেওঁ ভাৰতক ব্ৰঞ্জৰ পদক লাভ কৰাৰ পথ প্ৰশস্ত কৰি তুলিছিল৷ ২০১৪ চনৰ ইঞ্চিয়ন এছিয়ান গেমছত ব্ৰঞ্জৰ পদক বিজয়ী দলটোৰ তেওঁ এগৰাকী সদস্যা আছিল৷

২০১৬ চনত জাপানৰ বিৰুদ্ধে শেষ মুহূৰ্তত পেনাল্টি কৰ্ণাৰ বিশেষভাৱে প্ৰতিহত কৰি‍ ভাৰতক ১-০ গ’লৰ অগ্ৰগতি প্ৰদান কৰাত সহায় কৰি তেওঁ তেওঁৰ উৎকৃষ্ট প্ৰদৰ্শন দাঙি ধৰিছিল৷ ৩৬ বছৰৰ পাছত দলক ৰিঅ’ অলিম্পিকৰ বাবে যোগ্যতা অৰ্জন কৰাত তেওঁ সহায় কৰিছিল। ২০১৮ চনৰ এছিয়া কাপত তেওঁ চীনৰ বিৰুদ্ধে ফাইনেলত আচৰিত ধৰণৰ প্ৰতিৰোধ গঢি় তুলিছিল, ইয়াৰ যোগেদি তেওঁ টুৰ্ণামেণ্টৰ গ'লৰক্ষক বঁটা লাভ কৰিছিল আৰু দলে ২০১৮ চনৰ লণ্ডনত অনুষ্ঠিত হোৱা বিশ্বকাপ স্লট লাভ কৰিবলৈ সক্ষম হৈছিল৷

নিউজিলেণ্ডৰ হক’ছ বে কাপত তেওঁ ফলপ্ৰসূ প্ৰদৰ্শন আগবঢ়াইছিল আৰু তেওঁৰ দলটোক প্ৰতিযোগিতাখনত ৬ নম্বৰ স্থান দখল কৰাত সহায় কৰিছিল।

তেওঁৰ অসাধাৰণ প্ৰদৰ্শনে মহিলা হকী বিশ্ব লীগৰ ২য় ৰাউণ্ডৰ অন্তিমখন খেলত চিলিক পৰাস্ত কৰাত মহিলা ভাৰতীয় দলটোক সহায় কৰিছিল৷

২০১৬ চনত দিয়া এক সাক্ষাৎকাৰত পুনিয়াই প্ৰকাশ কৰে যে তেওঁক হাৰিয়ানা চৰকাৰৰ মেডেল লাও, নৌকৰী পাও আঁচনি, ২০১৮ৰ অধীনত চাকৰিৰ প্ৰতিশ্ৰুতি দিয়া হৈছিল, কিন্তু তেওঁ চাকৰি নাপালে৷ এবছৰৰ পাছতো তেওঁ কৈছিল, একো সলনি হোৱা নাই।

বঁটা আৰু মনোনয়ন

ভাৰতৰ হৈ আন্তঃৰাষ্ট্ৰীয় পৰ্যায়ত আগ বঢে়াৱা অসাধাৰণ প্ৰদৰ্শন আৰু অৱদানৰ বাবে‍ ২০১৫ চনত তেওঁক হকী ইণ্ডিয়া বাৰ্ষিক বঁটা বলজিৎ সিং গ’লকীপাৰ বঁটা প্ৰদান কৰা হয়, ই তেওঁক দেশৰ শ্ৰেষ্ঠ গ’লৰক্ষক হিচাপে প্ৰমাণ কৰে। ক্ৰীড়া ক্ষেত্ৰলৈ আগবঢ়োৱা অৱদানৰ বাবে তেওঁ ১ লাখ টকাৰ নগদ পুৰস্কাৰ লাভ কৰে।
+
বছৰ
পুৰস্কাৰ
শ্ৰেণী
ফলাফল
প্ৰসঙ্গ.
২০২৫
হকী ইণ্ডিয়া বঁটা
বছৰৰ শ্ৰেষ্ঠ গ’লৰক্ষক

বছৰৰ শ্ৰেষ্ঠ মহিলা খেলুৱৈ

তথ্যসূত্ৰ

শ্ৰেণী:ক্ৰীড়াবিদ
শ্ৰেণী:ভাৰতীয় মহিলা হকী খেলুৱৈ‍
দক্ষিণ কামৰূপ ছোৱালী মহাবিদ্যালয়

দক্ষিণ কামৰূপ ছোৱালী মহাবিদ্যালয় হৈছে ১৯৮৮ চনত স্থাপিত অসমৰ কামৰূপ জিলাৰ মিৰ্জাত অৱস্থিত এখন সাধাৰণ ডিগ্ৰীৰ শিক্ষানুষ্ঠান। মহাবিদ্যালয়খন গুৱাহাটী বিশ্ববিদ্যালয়ৰ অন্তৰ্ভুক্ত।

বিভাগ

অসমীয়া
ইংৰাজী
অৰ্থনীতি
শিক্ষা
বুৰঞ্জী
হোম চায়েঞ্চ
গণ যোগাযোগ আৰু সাংবাদিকতা
দৰ্শন

মান্যতা

২০১৬ চনত মহাবিদ্যালয়খনে 'ৰাষ্ট্ৰীয় মূল্যাংকন আৰু প্ৰত্যাপন পৰিষদ' (National Assessment and Accreditation Council চমুকৈ NAAC) কৰ্তৃক ‘বি’ গ্ৰেড পাবলৈ সক্ষম হয়।

তথ্যসূত্ৰ

বাহ্যিক সংযোগ

শ্ৰেণী:অসমৰ মহাবিদ্যালয়সমূহ
শ্ৰেণী:গুৱাহাটী বিশ্ববিদ্যালয়ৰ অধীনস্থ মহাবিদ্যালয়সমূহ
মহিমা মাকৱানা

মহিমা মাকৱানা (জন্ম: ৫ আগষ্ট ১৯৯৯) এগৰাকী ভাৰতীয় অভিনেত্ৰী যিয়ে,হিন্দী চলচ্চিত্ৰ আৰু দূৰদৰ্শনত কাম কৰে। শিশু শিল্পী হিচাপে মিলে জব হাম তুম আৰু বালিকা বধূৰ জৰিয়তে দূৰদৰ্শনত প্ৰৱেশ কৰাৰ পাছত মাকৱানাই সপনে সুহানে লড়কপন কেত ৰচনা চৰিত্ৰৰ জৰিয়তে স্বীকৃতি লাভ কৰে, যাৰ পিছত তেওঁ কেইবাটাও দূৰদৰ্শন অনুষ্ঠানত অভিনয় কৰে। ২০২১ চনত মাকৱানাই একচন থ্ৰিলাৰ ছবি অস্তিমৰ জৰিয়তে হিন্দী চলচ্চিত্ৰত আত্মপ্ৰকাশ কৰে।

প্ৰাৰম্ভিক জীৱন

মাকৱানাৰ জন্ম মুম্বাইত হৈছিল আৰু তাতেই তেওঁ ডাঙৰ-দীঘল হৈছিল। তেওঁৰ পিতৃ এজন নিৰ্মাণ শ্ৰমিক আছিল, যাৰ মৃত্যুৰ সময়ত মাকৱানাৰ বয়স আছিল মাত্ৰ পাঁচ মাহ। মাকৱানা আৰু তেওঁৰ জ্যেষ্ঠ ভাতৃক তেওঁলোকৰ মাতৃয়ে ডাঙৰ-দীঘল কৰিছিল, যি এগৰাকী প্ৰাক্তন সমাজকৰ্মী আছিল। মাকৱানাই মেৰী ইমাকুলেট গাৰ্লছ হাইস্কুলৰপৰা স্কুলীয়া শিক্ষা সমাপ্ত কৰিছিল। মাকৱানাই গণমাধ্যম বিষয়ত স্নাতক ডিগ্ৰী লাভ কৰিছে।

কৰ্মজীৱন

দূৰদৰ্শন (২০০৯-২০২০)

মাকৱানাই ১০ বছৰ বয়সৰপৰাই অভিনয়ৰ বাবে অডিচন দিবলৈ আৰম্ভ কৰিছিল আৰু কেইটামান টেলিভিছন বিজ্ঞাপনত অভিনয় কৰিছিল। তেওঁৰ দূৰদৰ্শনত অভিষেক ঘটিছিল কালাৰ্ছ টিভিৰ মোহে ৰং দেৰ জৰিয়তে। শিশু শিল্পী হিচাপে তেওঁ চিআইডি, আহট, মিলে জব হাম তুম আৰু ঝান্সী কী ৰাণীত অভিনয় কৰিছিল। ২০০৯ চনত তেওঁ কালাৰ্ছ টিভিৰ ধাৰাবাহিক বালিকা বধূত সৰু কালৰ গুড়িয়া/গৌৰীৰ চৰিত্ৰত অভিনয় কৰিছিল।

২০১১ চনত মাকৱানাক ইমাজিন টিভিৰ সাৱৰে চবকে সপনে... প্ৰিটোত সমান্তৰাল মুখ্য চৰিত্ৰত অভিনয়ৰ বাবে নিৰ্বাচিত কৰা হয়। জি টিভিৰ ব্লকবাষ্টাৰ ধাৰাবাহিক সপনে সুহানে লড়কপন কে আছিল তেওঁৰ প্ৰথমটো ডাঙৰ মুখ্য চৰিত্ৰ। মাকৱানাই এটা সাক্ষাৎকাৰত কৈছিল যে কেৰিয়াৰৰ এই পৰ্যায়ত উপনীত হোৱাটো সহজ নাছিল আৰু এই ধাৰাবাহিকখনৰ আগতে তেওঁ ৫০০তকৈও অধিক অডিচনত অংশগ্ৰহণ কৰিছিল।

ইয়াৰ পিছত ২০১৫ চনৰ মাৰ্চ মাহত মাকৱানাই দিল কী বাতেঁ দিল হি জানেত ৰাম কাপুৰ আৰু গুৰদীপ কোহলীৰ কন্যাৰ চৰিত্ৰত অভিনয় কৰে। একে বছৰৰে নৱেম্বৰ মাহত তেওঁ অধুৰী কাহানী হামাৰীত চুক্তিবদ্ধ হয় য’ত তেওঁ মানস্বিনী আৰু তেওঁৰ পুনৰজন্মৰ চৰিত্ৰ ৰাধিকা খোচলাৰ ভূমিকা পালন কৰিছিল।

২০১৫ চনত মাকৱানাই জিং চেনেলৰ ডেকাসকলৰ অনুষ্ঠান প্যাৰ তুনে ক্যা কিয়াৰ এটা খণ্ডত মন্দিৰা চৰিত্ৰত অভিনয় কৰিছিল। ২০১৭ চনৰ আগষ্ট মাহত তেওঁ ষ্টাৰ প্লাছৰ ধাৰাবাহিক ৰিস্তো কা চক্ৰব্যূহত অনামী বলদেৱ সিং নামৰ মুখ্য চৰিত্ৰত অভিনয় কৰে।

২০২০ চনৰ ডিচেম্বৰত মাকৱানাক অন্তিম: দ্য ফাইনেল ট্ৰুথ ছবিত আয়ুস শৰ্মাৰ বিপৰীতে মুখ্য অভিনেত্ৰী হিচাপে নিৰ্বাচিত কৰা হয়। ২০২১ চনৰ ২৬ নৱেম্বৰত মুক্তি পোৱা ছবিখনে সমালোচকৰপৰা মিশ্ৰিত সঁহাৰি লাভ কৰিছিল। ২০২৩ চনত মাকৱানাই নিতেশ তিৱাৰীৰ ছবি তুমচে না হো পায়েগাত দেৱিকাৰ চৰিত্ৰত অভিনয় কৰিছিল। তেওঁৰ অভিনয়ক লৈ ইণ্ডিয়া টুডেৰ গ্ৰেচ চিৰিলে মাকৱানাৰ কামৰ প্ৰশংসা কৰে।

২০২৪ চনত মাকৱানাই ধৰ্মা প্ৰডাকচনৰ ধাৰাবাহিক শ্ব'টাইমত মহিকা নন্দীৰ চৰিত্ৰত অভিনয় কৰিছিল য’ত তেওঁৰ সৈতে নাছিৰুদ্দিন শ্বাহ আৰু ইমৰাণ হাশ্মীয়েও অভিনয় কৰিছিল।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় অভিনেত্ৰী
বুৰোটু

ফিজিৰ মেলানেছিয়ান পৌৰাণিক কাহিনীত বুৰোটু হৈছে সৰগীয়-পাতাল। নতুনকৈ মৃত আত্মাবোৰৰ বিচাৰ দেগেইয়ে কৰে আৰু কেইজনমানক বুৰোটুলৈ লৈ যায়। বাকীবোৰ মুৰিমুৰিয়ালৈ যায়।

চাওক

বুলু (ফিজিৰ কিংবদন্তি)

তথ্যসূত্ৰ

শ্ৰেণী:ফিজিৰ শ্ৰুতিকথা
ইপ্সিতা পতি

ইপ্সিতা পতি (ওড়িয়া: ଇପ୍ସିତା ପତି; ইংৰাজী: Ipsita Pati) এগৰাকী ভাৰতীয় অভিনেত্ৰী আৰু সৌন্দৰ্য্য প্ৰতিযোগিতাৰ খিতাপধাৰী, যিয়ে ২০১১ চনৰ মিছ ইণ্টাৰকণ্টিনেণ্টেলত নিজৰ দেশক প্ৰতিনিধিত্ব কৰিছিল, য'ত তেওঁ শীৰ্ষ ১৫ স্থান দখল কৰিছিল। পতিয়ে হিন্দী চলচ্চিত্ৰ চোৰ বজাৰী (২০১৪)তো অভিনয় কৰিছে। ওড়িশাৰ বুগুড়াৰ বুঢ়াখোলত থকা ভগৱান শিৱ আৰু পাৰ্বতীৰ ৪২ ফুট দৈৰ্ঘ্যৰ মূৰ্তি ইপ্সিতা পতিয়ে কৰা দানৰদ্বাৰা নিৰ্মাণ কৰা হৈছিল।

প্ৰাৰম্ভিক জীৱন আৰু শিক্ষা

ইপ্সিতা পাতিৰ জন্ম হৈছিল বিশাখাপট্টনমৰ তীখা পৰিয়ালত, তাতেই তেওঁ ডাঙৰ-দীঘল হৈছিল। তেওঁৰ পিতৃ ব্যোমাকেশ পতি এগৰাকী এজিএম, চিত্ৰশিল্পী আৰু মাতৃ শ্ৰীমতী পূজা পতি এগৰাকী অভিনেত্ৰী আৰু মডেল আছিল, যিয়ে ওড়িয়া চলচ্চিত্ৰত অভিনয় কৰিছিল আৰু গ্লাড্ৰেগছ মিচেছ ইণ্ডিয়া ২০০৬ প্ৰতিযোগিতাতো অংশগ্ৰহণ কৰিছিল। তেওঁৰ এগৰাকী কনিষ্ঠ ভগ্নী শ্ৰীমতী অন্বেষা পতি এগৰাকী পৰিৱেশক। তেওঁ স্নাতক ডিগ্ৰী লাভ কৰিছে আৰু বৰ্তমান অন্ধ্ৰ বিশ্ববিদ্যালয়ৰপৰা ৰাজহুৱা প্ৰশাসনত স্নাতকোত্তৰ ডিগ্ৰী কৰি আছে। তেওঁ ২০১০ চনৰ I AM She – Miss Universe India প্ৰতিযোগিতাত অংশগ্ৰহণ কৰিছিল আৰু অন্তিম ৩০ জন প্ৰতিযোগীৰ তালিকাত স্থান লাভ কৰিছিল; কিন্তু পিছত সেই তালিকাৰপৰা বাদ পৰে।

পতিয়ে অভিযোগ কৰিছিল যে তেওঁক “ইচ্ছাকৃতভাৱে” তালিকাৰপৰা বাদ দিয়া হৈছে আৰু আয়োজকৰ ওপৰত “পক্ষপাতমূলক আচৰণ” আৰু তেওঁৰ “মানসিক আৰু শাৰীৰিক যন্ত্ৰণা” সৃষ্টিৰ অভিযোগ আনে। তেওঁ ভুবনেশ্বৰ মহিলা থানা আৰু ৰাষ্ট্ৰীয় মানৱ অধিকাৰ আয়োগত অভিযোগ দাখিল কৰিছিল।

২০১১ চনত তেওঁ থাইলেণ্ডত ইণ্ডিয়ান প্ৰিন্সেছ আৰু স্পেইনত মিছ ইন্টাৰকন্টিনেণ্টেল ইণ্ডিয়া তেওঁ মিছ ইণ্টাৰনেচনেল আৰু মিছ এছিয়া (২০১৩) উপাধিও লাভ কৰিছিল।

ইপ্সিতা পতিয়ে বলিউডত অভিষেক কৰে ২০১৫ চনত চোৰ বাজাৰী চলচ্চিত্ৰৰ জৰিয়তে, য’ত তেওঁ প্ৰধান মহিলা চৰিত্ৰত অভিনয় কৰিছিল।

সন্মান

ইপ্সিতাই নিজৰ জীৱনত বহুতো পুৰস্কাৰ লাভ কৰিছে।

মিছ ভাৰতৰ দক্ষিণ ২০০৮
মিছ ইণ্টাৰনেট আৰু মিছ এলিগেন্স মেক্সিক’
মিছ ইণ্ডিয়া ইণ্টাৰকণ্টিনেণ্টেল ২০১১ (স্পেইন)
ফেমিনা পিপুল’ছ চইচ মিছ ইণ্ডিয়া টাইমছ ২০১২
মিছ এছিয়া ২০১৩
অন্ধ্ৰ প্ৰদেশ চৰকাৰে প্ৰদান কৰা ‘অন্ধ্ৰ ৰত্ন’
বিশ্ব চলচ্চিত্ৰ উৎসৱত ব্ৰেণ্ড এম্বাছেডৰ আৰু জুৰি সদস্য, চান ফ্ৰান্সিছকো, আমেৰিকা যুক্তৰাষ্ট্ৰ

ফিল্মগ্ৰাফী

বছৰ চলচ্চিত্ৰ চৰিত্ৰ ভাষা টোকা
২০১৫ চোৰ বাজাৰী হিন্দী

তথ্যসূত্ৰ

বাহ্যিক সংযোগ

শ্ৰেণী:ওড়িয়া ব্যক্তি
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ভাৰতীয় মডেল
কুমাৰীত্ব

কুমাৰীত্ব হৈছে কেতিয়াও যৌন সম্পৰ্ক স্থাপন নকৰা ব্যক্তিৰ দৈহিক আৰু মানসিক অৱস্থা। কুমাৰী শব্দটোৱে প্ৰথমে কেৱল যৌন অনভিজ্ঞ মহিলাকহে বুজাইছিল, কিন্তু পৰম্পৰাগত, আধুনিক আৰু নৈতিক ধাৰণাত পোৱাৰ দৰে পিছলৈ ইয়াৰ বিকাশ ঘটিছে। বিপৰীতকামী ব্যক্তিয়ে কুমাৰীত্ব হেৰুৱাটো কেৱল লিংগ-যোনিত প্ৰৱেশৰ দ্বাৰাহে হোৱা বুলি বিবেচনা কৰিব পাৰে বা নকৰিবও পাৰে, আনহাতে অন্য যৌন অভীৰুচিৰ লোকসকলে প্ৰায়ে মৌখিক যৌন সম্পৰ্ক, পায়ুপথৰ যৌন সম্পৰ্ক বা পাৰস্পৰিক হস্তমৈথুনকো কুমাৰীত্ব হেৰুৱাৰ সংজ্ঞাৰ বাবে বিবেচনা কৰে।

ব্যক্তিগত বিশুদ্ধতা, সন্মান আৰু মূল্যৰ ধাৰণাসমূহৰ সৈতে জড়িত প্ৰধানকৈ অবিবাহিত মহিলাৰ প্ৰতি এই অৱস্থাৰ বিশেষ মূল্য আৰু তাৎপৰ্য্য প্ৰদান কৰা সাংস্কৃতিক আৰু ধৰ্মীয় পৰম্পৰা আছে। সতীত্বৰ দৰেই কুমাৰীত্বৰ ধাৰণাতো পৰম্পৰাগতভাৱে যৌন বিৰতি জড়িত হৈ আহিছে। কুমাৰীত্বৰ ধাৰণাটোত সাধাৰণতে নৈতিক বা ধৰ্মীয় বিষয় জড়িত হৈ থাকে আৰু ইয়াৰ পৰিণতি সামাজিক মৰ্যাদাৰ ক্ষেত্ৰত আৰু আন্তঃব্যক্তিগত সম্পৰ্কত হ'ব পাৰে। যদিও কুমাৰীত্বৰ সামাজিক প্ৰভাৱ আছে আৰু পূৰ্বতে কিছুমান সমাজত ইয়াৰ আইনী প্ৰভাৱ উল্লেখযোগ্য আছিল, তথাপিও আজিৰ বেছিভাগ সমাজতে ইয়াৰ কোনো আইনী পৰিণতি নাই। কুমাৰীত্বৰ সামাজিক প্ৰভাৱ এতিয়াও বহু সমাজত আছে আৰু ই ব্যক্তিৰ সামাজিক সংস্থাৰ ওপৰত বিভিন্ন প্ৰভাৱ পেলাব পাৰে।

ব্যুৎপত্তি

লেটিন শব্দ virgine শব্দটোৰ মূল ৰূপৰ পৰা পুৰণি ফৰাচী virgin শব্দটো আহিছে, যাৰ অসমীয়া আক্ষৰিক অৰ্থ হৈছে "কুমাৰী" বা "কুমাৰীত্ব"—যৌনভাৱে অক্ষত যুৱতী বা "যৌনভাৱে অনভিজ্ঞ মহিলা।" লেটিন ভাষাৰ দৰেই ইংৰাজী শব্দটোও প্ৰায়ে বহল পৰিসৰত বয়স, লিংগ বা যৌন মাপকাঠী শিথিল কৰি ব্যৱহাৰ কৰা হয়। এই ক্ষেত্ৰত অধিক পৰিপক্ব মহিলাসকল কুমাৰী হ’ব পাৰে, পুৰুষ এজনো কুমাৰ (কুমাৰী শব্দৰ পুৰুষ বাচক শব্দ) হ’ব পাৰে আৰু বহু ক্ষেত্ৰত দীক্ষিত হোৱা সম্ভাৱ্য লোকসকলক কথিতভাৱে কুমাৰী বুলি ক’ব পাৰি।

লেটিন শব্দটো সম্ভৱতঃ vireo ৰ ওপৰত ভিত্তি কৰি লেক্সিমৰ চুটৰ সৈতে উপমাৰ দ্বাৰা উদ্ভৱ হৈছিল, যাৰ অৰ্থ হৈছে "সেউজীয়া, সতেজ বা ফুলি উঠা।"

ইংৰাজীত কুমাৰীৰ প্ৰথম জ্ঞাত ব্যৱহাৰ প্ৰায় ১২০০ চনৰ কেম্ব্ৰিজৰ ট্ৰিনিটি কলেজত অনুষ্ঠিত মধ্য ইংৰাজী পাণ্ডুলিপিত পোৱা যায়:

এই ক্ষেত্ৰত আৰু পিছৰ বহু প্ৰসংগত এই উল্লেখ বিশেষভাৱে খ্ৰীষ্টান, অৰ্ডো ভাৰ্জিনাম (অৰ্ডাৰ অৱ ভাৰ্জিন)ৰ সদস্যসকলৰ কথা উল্লেখ কৰা হৈছে, যিটো গীৰ্জাৰ ফাদাৰসকলৰ লেখাৰ পৰা প্ৰাচীন গীৰ্জাৰ পৰাই অস্তিত্ব লাভ কৰা বুলি জনা পবিত্ৰ কুমাৰীসকলৰ ক্ষেত্ৰত প্ৰযোজ্য।

প্ৰায় ১৩০০ চনৰ ভিতৰত এই শব্দটো যীচুৰ মাতৃ মেৰীৰ ক্ষেত্ৰতো প্ৰযোজ্য হ'বলৈ সম্প্ৰসাৰিত কৰা হয়, সেয়েহে যৌন কুমাৰীত্বৰ ক্ষেত্ৰতো স্পষ্টভাৱে প্ৰযোজ্য হ'ল:

ধৰ্মীয় সংযোগ নিৰ্বিশেষে গুণী (বা সহজ-সৰল) যুৱতীসকলক অন্তৰ্ভুক্ত কৰিবলৈ শব্দটোৰ অধিক সম্প্ৰসাৰণ আন এটা শতিকা, প্ৰায় ১৪০০ চনৰ ভিতৰত আমি বিচাৰি পাওঁ:

অক্সফৰ্ড ইংৰাজী অভিধানৰ প্ৰথম সংস্কৰণৰ (OED1, পৃষ্ঠা ২৩০–২৩২) কুমাৰীৰ আঠাইশটা সংজ্ঞাৰ ভিতৰত এই তিনিটা। OED1 ৰ সংজ্ঞাৰ বেছিভাগেই অৱশ্যে একেধৰণৰ।

তথ্যসূত্ৰ

শ্ৰেণী:সামাজিক বিভাজন
শ্ৰেণী:মানৱ বিজ্ঞান
শ্ৰেণী:শৰীৰতত্ব